

**TEKS UCAPAN PENYEMPURNAAN**

**YB. DATO’ IR. HJ. AHMAD ZAKIYUDDIN BIN ABDUL RAHMAN**

**TIMBALAN KETUA MENTERI 1 PULAU PINANG**

**YANG DIPERTUA MAJLIS AGAMA ISLAM**

**NEGERI PULAU PINANG (MAINPP)**

**SEMPENA**

**MAJLIS SERAHAN NUR RAMADAN 2023/1444**

**DEWAN AN-NUR, DARUL HIDAYAH**

**PERMATANG TOK GELAM**

**21 MAC 2023 (SELASA)**

***Assalamualaikum Warahmatullahhi Wabarakatuh***

**Dato’-Dato’, Tuan-Tuan dan Puan-Puan yang dihormati sekalian**

1. Alhamdulillah bersyukur kita kehadrat Allah SWT di keizinan-Nya, kita dapat bersama-sama pada hari ini dalam menjayakan sekali lagi Majlis Serahan Nur Ramadan Zakat Pulau Pinang, Majlis Agama Islam Negeri Pulau Pinang Tahun 2023/1444H.
2. Terlebih dahulu saya ingin merakamkan ucapan tahniah dan syabas kepada Zakat Pulau Pinang dalam melaksanakan segala persiapan dan memastikan bahawa majlis pada petang ini dapat dijalankan dengan jayanya.
3. Saya turut bersyukur pada petang ini kerana dapat bersama-sama dengan para hadirin dan penerima Nur Ramadan di majlis yang berbahagia ini. Saya yakin dan percaya bahawa kehadiran tuan-tuan ke majlis ini akan menyerikan lagi majlis pada petang ini.

**Hadirin Yang Dihormati Sekalian,**

1. Sebagaimana yang kita sedia maklum bahawa kita akan menyambut Ramadan dalam tempoh 2 hari lagi. Kehadiran Ramadan sebagaimana kita semua sedia maklum sarat dengan beribu kemuliaan dan keberkatan.
2. Justeru, amat rugilah sekiranya kita tidak menghargainya atau menyambutnya dengan pengisian yang sewajarnya sejajar dengan kelebihan Ramadan itu sendiri. Sebaliknya kita hendaklah menjadi golongan yang sentiasa merindui kedatangan ramadan, menyambut dan menghias siang dan malamnya dengan memperbanyakkan amal kebajikan.
3. Hadirnya bulan Ramadan pada tahun ini membawa cabaran kepada kita sebagai umat Islam untuk 'berperang' dengan anasir-anasir yang boleh meruntuhkan kekuatan hati kita sehingga akhirnya memberi kesan kepada pembentukan ummah yang sejati. Kekuatan jiwa yang diuji sepanjang Ramadan hakikatnya adalah landasan untuk umat Islam di negeri ini bersatu hati mengetepikan segala sifat mazmumah yang akhirnya membuka laluan untuk umat Islam menjadi umat terbaik atau Khaira Ummah seperti yang dituntut di dalam Al-Quran.
4. Sebagai umat Islam yang sangat mengharapkan ihsan, keampunan dan bantuan dari Ilahi dalam menghadapi ujian kehidupan ini, kehadiran Ramadan 1444 Hijrah ini kita perlu sambut dengan penuh syukur dan gembira kerana sememangnya bulan ini datang sarat dengan kurniaan dan keberkatannya.

**Tuan-Tuan Yang Dihormati Sekalian,**

1. Seperti tahun-tahun sebelum ini, Zakat Pulau Pinang, Majlis Agama Islam Negeri Pulau Pinang telah menjadikan Program Nur Ramadan sebagai kalendar acara tahunan sempena bulan Ramadan. Ini bertujuan untuk mendekati masyarakat Muslim di Pulau Pinang khususnya dalam penyaluran sumbangan zakat kepada golongan asnaf.
2. Seperti mana yang disebutkan dalam ucapan aluan Ketua Pegawai Eksekutif sebentar tadi, jumlah agihan Nur Ramadan Zakat Pulau Pinang bagi tahun ini adalah sebanyak **RM4.02 juta** yang disalurkan kepada **4,261 orang penerima asnaf fakir dan miskin** yang menerima Bantuan Kewangan Bulanan dan Bantuan Makanan Bulanan yang telah dikenalpasti layak menerima bantuan daripada sumber zakat. Dimaklumkan juga para asnaf yang layak ini akan menerima wang tunai **RM700.00** dan sumbangan hamper bernilai **RM100.00**.
3. Mudah-mudahan penyampaian agihan Nur Ramadan ini akan memberi sinar kebahagian kepada golongan kurang berkemampuan khususnya asnaf fakir dan miskin di Pulau Pinang. Saya berharap agar agihan Nur Ramadan yang dihulurkan ini sedikit sebanyak dapat menyinari hidup anda semua bagi menyambut bulan Ramadan yang bakal tiba. Insya-Allah.

**Hadirin dan Dif-dif Kehormat sekalian,**

1. Sebelum mengakhiri ucapan ini, sama-sama kita renungi sekali lagi kelebihan bulan Ramadan yang bakal tiba ini. Antaranya, salah satu pintu yang dibuka oleh Allah SWT untuk meraih keuntungan besar dari bulan Ramadan adalah melalui sedekah, infaq, zakat dan seumpamanya. Islam sering menganjurkan umatnya untuk banyak memberi. Dan di bulan Ramadan, amalan ini menjadi keutamaan untuk dilakukan.
2. Allah SWT dan Rasul-Nya memerintahkan bahkan memberi contoh kepada umat Islam untuk menjadi orang yang dermawan serta pemurah. Ketahuilah bahwa kedermawanan adalah salah satu sifat Allah Ta’ala, sebagaimana hadith yang bermaksud:

“Sesungguhnya Allah Ta’ala itu Maha Memberi, Ia mencintai kedermawanan serta akhlak yang mulia, Ia membenci akhlak yang buruk.”

1. Dari hadith ini dapat diambil kesimpulan bahawa sifat kedekut dan bakhil adalah akhlak yang buruk dan bukanlah akhlak seorang mukmin sejati. Begitu juga, sifat suka meminta-minta, bukanlah ciri seorang mukmin. Bahkan sebaliknya seorang mukmin itu perlu banyak memberi. Sebagaimana sabda Rasulullah shallallahu ‘alaihi wa sallam:

“Tangan yang di atas lebih baik dari tangan yang di bawah. Tangan di atas adalah orang yang memberi dan tangan yang dibawah adalah orang yang meminta.”

1. Saya percaya bahawa program Nur Ramadan yang diadakan ini menepati sifat-sifat di atas melalui falsafah zakat yang telah dihuraikan oleh Ketua Pegawai Eksekutif sebentar tadi.
2. Para Muzakki mencintai kedermawan dan para Mustahiq pula tidak akan meminta-minta kerana masing-masing memahami bahawa ekosistem kefardhuan zakat adalah untuk menyatuni kedua-dua golongan ini untuk sama-sama menikmati kekayaan dan lebihan harta yang diberikan oleh Allah SWT di dunia ini.

**Hadirin yang dihormati sekalian,**

1. Akhir sekali, di kesempatan ini juga, saya mendoakan semoga kita semua akan dizinkan oleh Allah SWT untuk bertemu Ramadhan pada tahun ini dan mengucapkan selamat berpuasa.
2. Semoga Ramadan yang bakal menjelma, Allah SWT memberikan kesihatan dan semangat yang luar biasa kepada kita semua bagi menjalani ibadah yang istimewa ini dengan penuh keikhlasan dan keinsafan, insha Allah.
3. Dengan lafaz ***Bismillahi Rahman nir Rahim*** saya menyempurnakan Majlis Serahan Nur Ramadan Zakat Pulau Pinang 2023/1444H pada petang ini.

**Sekian,**

**وَبِاللهِ التَّوْفِيْقُ والهِدَايَةُ وَ السَّلاَمُ عَلَيْكُمْ وَرَحْمَةُ اللهِ وَبَرَكَاتُهُ**